Na osnovu člana 38 i člana 185 stav 3 Zakona o lokalnoj samoupravi („Službeni list Crne Gore”, br. 2/18, 34/19, 38/20, 50/22, 84/22) , člana 36 Statuta Opštine Berane ( „Službeni list Crne Gore – Opštinski propisi“ broj 42/18) i tačke 2 Odluke o raspuštanju Skupštine opštine Berane (''Sl. List CG'' br. 96/24), Odbor povjerenika opštine Berane, na sjednici održanoj **16. oktobra 2024**. godine, donio je

**Poslovnik o radu Odbora povjerenika opštine Berane**

**Član 1**

Ovim Poslovnikom se, u skladu sa zakonom, Statutom Opštine i Odlukom o raspuštanju Skupštine opštine Berane, uređuje: organizacija i način rada Odbora povjerenika opštine Berane (u daljem tekstu: Odbor); prava i dužnosti povjerenika i način njihovog ostvarivanja; sazivanje sjednice; akti Odbora i postupak za njihovo donošenje; javnost rada i druga pitanja od značaja za rad Odbora.

**Član 2**

Na pitanja koja se odnose na organizaciju, način i postupak rada Odbora, a koja nijesu uređena ovim Poslovnikom, primjenjuju se odredbe Poslovnika o radu Skupštine Opštine Berane.

Izuzetno od stava 1 ovog člana, pojedina pitanja mogu se urediti posebnom odlukom Odbora.

**Član 3**

Izrazi koji se koriste u ovom Poslovniku za lica u muškom rodu podrazumijevaju iste izraze u ženskom rodu.

**Član 4**

Konstitutivnom sjednicom Odbora, do izbora predsjednika i potpredsjednika Odbora, predsjedava najstariji među prisutnim povjerenicima.

Predsjednika i potpredsjednika Odbora bira Odbor, većinom glasova ukupnog broja povjerenika.

**Član 6**

Stručne i administrativno - tehničke poslove za potrebe Odbora, u vezi sa obavljanjem povjereničke funkcije, obavlja Služba Skupštine opštine Berane.

**Član 7**

Povjerenik ima pravo i dužnost da učestvuje u radu Odbora, izvršava obaveze koje proizilaze po osnovu vršenja funkcije povjerenika, predlaže Odboru razmatranje određenih pitanja iz njegove nadležnosti, podnosi predloge odluka i drugih akata, podnosi amandmane na predloge odluka, postavlja pitanja, vrši i druge poslove u skladu sa zakonom, Statutom i ovim Poslovnikom.

U slučaju spriječenosti učestvovanja u radu Odbora, povjerenik je dužan da obavijesti predsjednika Odbora i obrazloži spriječenost.

**Član 8**

Povjerenik ima pravo na dostupnost svih službenih materijala i dokumenata koji su od značaja za obavljanje funkcije povjerenika.

**Član 9**

Povjerenik se ne može pozvati na odgovornost za iznešeno mišljenje, način glasanja ili izgovorenu riječ u vršenju povjereničke funkcije.

**Član 10**

Povjerenik može ostvariti naknadu za rad, u skladu sa zakonom.

**Član 11**

Po pravilu, Odbor radi i odlučuje na sjednici, koja se održava u Maloj sali Opštine Berane.

Izuzetno, Odbor može raditi i odlučivati na sjednici koja se održava na drugoj lokaciji koju odredi Predsjednik Odbora ili elektornskim putem, na odgovarajućoj elektronskoj platformi.

Sjednicu saziva predsjednik Odbora, a u slučaju njegove spriječenosti sjednicu saziva potpredsjednik Odbora ili većina od ukupnog broja povjerenika.

Saziv za sjednicu sa predloženim dnevnim redom i materijalom upućuje se povjerenicima 7 dana prije njenog održavanja elektronskim ili pisanim putem.

Izuzetno od stava 4 ovog člana, sjednica se može sazvati i održati po hitnom postupku u roku kraćem od 24 sata, a materijal predložiti na samoj sjednici.

**Član 12**

Saziv za sjednicu sa predloženim dnevnim redom i materijalom za sjednicu dostavlja se elektornskim ili pisanim putem, članovima Odbora povjerenika, glavnom administratoru, ovlašćenom predlagaču i po potrebi drugim relevantnim subjektima.

Obavještenje o održavanju sjednice Odbora dostavlja se lokalnim medijima elektronskim putem.

Saziv i materijal za sjednicu, kao i Odluke Odbora objavljuje se na zvaničnoj internet stranici Opštine Berane.

**Član 13**

Od sazivanja do održavanja sjednice, Odbor može organizovati radne sastanke, na kojima po pozivu učestvuju predstavnici predlagača, kao i druga stručna lica.

**Član 14**

Sjednicom Odbora predsjedava predsjednik Odbora, a u slučaju odsustva predsjednika Odbora, predsjedava potpredsjednik. (u daljem tekstu predsjedavajući).

Predsjednik Odbora otvara sjednicu Odbora i utvrđuje da li su ispunjeni uslovi za rad i odlučivanje, odnosno da li je prisutna većina od ukupnog broja povjerenika (u daljem tekstu „kvorum“).

Kvorum je obavezan: za početak rada sjednice, usvajanje zapisnika, utvrđivanje dnevnog reda i za odlučivanje.

**Član 15**

Prilikom utvrđivanja kvoruma za rad Odbora, prisutnima se smatraju povjerenici koji učestvuju u radu sjednice u prostorijama u kojima zasijeda Odbor, odnosno povjerenici koji na početku sjednice potvrde učešće u radu putem odgovarajuće elektronske platforme.

**Član 16**

Ako predsjedavajući Odbora na početku sjednice utvrdi da ne postoji kvorum za rad, odlaže sjednicu i određuje vrijeme održavanja sjednice u istom danu ili sjednicu odlaže za drugi dan u određeno vrijeme, a sjednica mora početi najkasnije 72 sata od momenta odlaganja.

Ako u toku sjednice predsjedavajući Odbora utvrdi da ne postoji kvorum za odlučivanje, prekida sjednicu dok se ne obezbijedi kvorum i određuje vrijeme nastavka sjednice.

Sjednica Odbora mora biti zaključena najkasnije u roku od 15 dana od dana početka sjednice.

U slučaju da sjednica ne počne u roku od 72 sata od momenta odlaganja, odnosno ne zaključi u roku od 15 dana od dana početka sjednice, Predsjednik Odbora, odnosno potpredsjednik bez odlaganja obavještava Vladu Crne Gore o nastalim okolnostima.

Predsjedavajući Odbora može, ako to zahtijevaju okolnosti u radu sjednice, odrediti pauzu do 120 minuta.

**Član 17**

Prije prelaska na utvrđivanje dnevnog reda Odbor usvaja zapisnik sa prethodne sjednice.

Povjerenik može iznijeti primjedbe na zapisnik i tražiti da se u njemu izvrše odgovarajuće izmjene i dopune.

O osnovanosti primjedbi na zapisnik, Odbor odlučuje bez rasprave.

Predsjednik Odbora daje zapisnik na izjašnjenje i objavljuje da je zapisnik usvojen bez primjedbi, odnosno sa izmjenama i dopunama koje su prihvaćene.

**Član 18**

Predsjednik Odbora daje potrebna obavještenja u vezi sa predloženim dnevnim redom.

Predlog za dopunu dnevnog reda sa predlogom akta, kao i predlog za izmjenu i dopunu predloga dnevnog reda dostavlja se predsjedniku Odbora povjerenika u pisanoj formi najkasnije 24 h prije održavanja sjednice.

Predlozi akata iz prethodnog stava dostavljaju se povjerenicima radi upoznavanja.

Odbor povjerenika odlučuje posebno o svakom predlogu za dopunu i izmjenu dnevnog reda.

O predlogu dnevnog reda u cjelini Odbor odlučuje bez rasprave, većinom glasova ukupnog broja povjerenika.

Predsjednik Odbora, može u toku trajanja sjednice, radi efikasnosti i racionalnosti rada, predložiti izmjene u redosljedu rasprave ili objedinjavanje rasprave o određenim pitanjima o čemu odlučuje Odbor.

**Član 19**

Predsjednik Odbora objavljuje utvrđeni dnevni red.

Kad predsjednik Odbora objavi utvrđeni dnevni red, prelazi se na raspravu po utvrđenom redosljedu iz dnevnog reda.

Odbor odlučuje o svakom pitanju koje je stavljeno na dnevni red, po pravilu poslije završene rasprave.

Odbor odlučuje javnim glasanjem.

Odbor donosi odluke većinom glasova ukupnog broja povjerenika.

Povjerenik glasa tako što se izjašnjava „za”, „protiv” ili „uzdržan”.

**Član 20**

Po sprovedenom postupku glasanja predsjedavajući Odbora, objavljuje rezultat glasanja i usvojene predloge.

**Član 21**

O radu sjednice Odbora vodi se zapisnik.

U zapisnik se unose imena povjerenika koji su prisustvovali sjednici, osnovni podaci o radu na sjednici, učesnicima u raspravi, donijetim aktima po pojedinim tačkama i nazivi akata koje je Odbor donio na sjednici u vezi sa tačkama dnevnog reda.

U zapisnik se unose i rezultati glasanja o pojedinim aktima.

**Član 22**

O izradi zapisnika stara se Sekretar.

Zapisnik se upućuje povjerenicima uz poziv za narednu sjednicu.

Povjerenik ima pravo da prije usvajanja zapisnika stavi primjedbe na zapisnik.

U zapisnik se unose samo usvojene primjedbe.

Usvojeni zapisnik potpisuju predsjednik Odbora i Sekretar. Na sjednici Odbora vrši se tonsko snimanje.

Na osnovu tonskog snimka vrši se izrada zapisnika.

Tonski snimak i zapisnik čuvaju se u dokumentaciji Odbora u Službi Skupštine. Povjerenik

ima pravo da izvrši uvid u tonski snimak i zapisnik.

**Član 23**

Odbor, u vršenju poslova iz svoje nadležnosti donosi: poslovnik o radu, odluke, planove, rješenja, zaključke i druge akte, u skladu sa zakonom i Statutom Opštine.

**Član 24**

Donošenje akata vrši se na način i po postupku predviđenim za donošenje odluka važećim Poslovnikom Skupštine opštine Berane, pri čemu Odbor preuzima nadležnost Skupštine i skupštinskih odbora, predsjednik Odbora nadležnost predsjednika Skupštine, a potpredsjednik Odbora nadležnost potpredsjednika Skupštine.

**Član 25**

Rad Odbora je javan.

Odbor obavještava javnost o svom radu, temama o kojima se raspravlja i odlukama koje donosi.

**Član 26**

Poslovnik stupa na snagu danom donošenja a objaviće se u „Službenom listu Crne Gore - Opštinski propisi”.

Broj: 02-016/24-559

Berane, 16. 10. 2024.

**Odbor povjerenika Opštine Berane**

**Predsjedavajućа,**

**Snežana Mugoša**